b'\n_START_ARTICLE_\nHans Barth\n_START_PARAGRAPH_\nHans Barth (25. kes\xc3\xa4kuuta 1897, Leipzig, Saksa \xe2\x80\x93 9. joulukuuta 1956, Jacksonville, Florida, Yhdysvallat) oli saksalaissyntyinen yhdysvaltalainen pianisti ja s\xc3\xa4velt\xc3\xa4j\xc3\xa4. Lapsena h\xc3\xa4n opiskeli pianonsoittoa Carl Reinecken oppilaana Leipzigin konservatoriossa. H\xc3\xa4n muutti Yhdysvaltoihin 10-vuotiaana 1907 ja soitti seuraavana vuonna ensikonserttinsa. Yhdysvaltain kansalaisuuden h\xc3\xa4n sai 1912. Barth esiintyi Yhdysvalloissa ja Euroopassa soittimenaan cembalo, piano ja nelj\xc3\xa4sosas\xc3\xa4velaskelflyygeli. Orkesterin solistina h\xc3\xa4n soitti Cincinnatissa, Havannassa ja Philadelphiassa. Pianistina h\xc3\xa4n teki laajoja kiertueita koko Amerikan mantereella, mutta h\xc3\xa4nen suurimmat saavutuksensa liittyv\xc3\xa4t opetukseen. H\xc3\xa4n johti kahta musiikkikoulua, ensiksi Institute of Musical Art (Yonkers, New York) ja viimeksi New Yorkissa National School for Musical Culture -koulua sen rehtorina._NEWLINE_Barthin s\xc3\xa4vellykset ovat paljolti avantgardistisia. Monet niist\xc3\xa4 h\xc3\xa4n s\xc3\xa4velsi nelj\xc3\xa4sosas\xc3\xa4velaskelflyygelille, jollaisen h\xc3\xa4n itse rakensi 1928\xe2\x80\x931929. H\xc3\xa4nen innoittajansa uusien s\xc3\xa4velasteikkojen kokeiluihin oli Ferruccio Busoni. Barthin s\xc3\xa4vellystuotanto sis\xc3\xa4lt\xc3\xa4\xc3\xa4 orkesteri- ja kamarimusiikkia, joukon yksinlauluja sek\xc3\xa4 operetin Miragia. H\xc3\xa4n s\xc3\xa4velsi muun muassa pianokonserton nelj\xc3\xa4sosas\xc3\xa4velaskelflyygelille ja jousille 1930 ja pianokvinteton samalle soittimelle samana vuonna.'